**Nolikums**

**par licencēto makšķerēšanu Sārumezerā**

*APSTIPRINĀTS  
ar Cēsu novada domes\_\_\_\_\_\_\_\_\_\_\_\_\_\_   
saistošajiem noteikumiem \_\_\_\_\_\_\_\_\_\_\_\_\_\_  
  
  
Izdots, pamatojoties uz Zvejniecības likuma  
 10.panta piekto daļu*

**I. Vispārīgie jautājumi**

1. Sārumezers (Sāruma ezers) atrodas Cēsu novada Straupes pagasta teritorijā un saskaņā ar Civillikuma II pielikumu (1115.pantam) ir ezers, kurā zvejas tiesības pieder valstij. Ezera spoguļvirsmas platība, saskaņā ar Valsts zemes dienesta kadastrālās sistēmas informācijas datiem ir Cēsu novada pašvaldībai piekritīgā zeme ar kadastra apzīmējumu Nr.42820010082.
2. Licencētā makšķerēšana ieviesta visā ezera platībā un īstenota saskaņā ar Ministru kabineta 2015. gada 22. decembra noteikumu Nr. 799 "Licencētās makšķerēšanas, vēžošanas un zemūdens medību kārtība” (turpmāk – MK noteikumi Nr. 799) 5.1. apakšpunktu, lai samazinātu antropogēno slodzi un radītu labvēlīgus apstākļus dabas resursu ilgtspējīgai un saudzējošai izmantošanai, zivju resursu pavairošanai, aizsardzībai un makšķerēšanas tūrisma veicināšanai.
3. Licencētā makšķerēšana tiek īstenota saskaņā ar Ministru kabineta 2015. gada 22. decembra noteikumiem Nr. 800 “Makšķerēšanas, vēžošanas un zemūdens medību noteikumi” (turpmāk – Makšķerēšanas, vēžošanas un zemūdens medību noteikumi) pamatojoties uz SIA “Saldūdeņu risinājumi” 2019. gadā izstrādātajiem Zivsaimnieciskās ekspluatācijas noteikumiem Sārumezeram.
4. Licencēto makšķerēšanu Sārumezerā organizē biedrība “Gaujas ilgtspējīgas attīstības biedrība” (turpmāk tekstā – organizētājs) pamatojoties uz Cēsu novada domes lēmumu Nr.3 (23.01.2025.) “Par pilnvarojumu biedrībai “Gaujas ilgtspējīgas attīstības biedrība” izstrādāt un saskaņot nolikumu par licencēto makšķerēšanu Ungura ezerā un Sārumezerā”. Biedrības juridiskā adrese: Spriņģu iela – 4, Līgatne, Cēsu novads, LV - 4110, reģistrācijas Nr. 50008235771, tālrunis 25442000, e-pasts [rivergauja@gmail.com](mailto:rivergauja@gmail.com), mājaslapa: www.rivergauja.com

**II. Licencētās makšķerēšanas noteikumi**

1. Makšķerēšana Sārumezerā notiek saskaņā ar Makšķerēšanas, vēžošanas un zemūdens medību noteikumiem, ievērojot šādas atkāpes un papildus prasības:
   1. vienam makšķerniekam diennaktī lomā atļauts uzglabāt un paturēt:
      1. trīs līdakas, no kurām viena var būt garumā virs 75 cm;
      2. trīs zandartus, no kuriem viens var būt garumā virs 65 cm;
   2. Makšķernieki, kuru ūdens transporta līdzekļi aprīkoti ar reāllaika zivju meklēšanas tehnoloģijām (Lowrance LiveSight, Garmin Panotix LiveScope vai līdzīgām) vienas dienas lomā ar vienu licenci drīkst paturēt 1 līdaku, kura var būt garumā virs 75 cm, un 1 zandartu, kurš var būt garumā virs 65 cm.
   3. Aizliegta makšķerēšana ar velcēšanas paņēmienu no 1. maija līdz 15. jūnijam. Par makšķerēšanu ar velcēšanas paņēmienu ir uzskatāma mākslīgas vai dabīgas ēsmas vilkšana aiz ūdens transportlīdzekļa, kurš pārvietojas izmantojot iekšdedzes dzinēju, elektromotoru vai muskuļu spēku.
   4. Pārējā laikā ārpus, šī nolikuma 5.3. punktā noteiktā lieguma perioda, ir aizliegts velcēt tuvāk par 50 m no cita ūdens transportlīdzekļa;
   5. Aizliegts makšķerēšanai par ēsmu izmantot dabīgas ēsmas zivis vai to daļas no 1. maija līdz 15. jūnijam;
   6. Aizliegts atrasties ar ūdens transportlīdzekļiem ūdenstilpē diennakts tumšajā laikā no 1.maija līdz 15. jūnijam. Par diennakts tumšo laiku tiek uzskatīts laika periods no vienas stundas pēc saulrieta līdz vienai stundai pirms saullēkta;
   7. Diennakts tumšajā laikā, kas ir ārpus šī nolikuma 5.7. punktā noteiktā lieguma perioda, visiem ūdens transportlīdzekļiem jābūt aprīkotiem ar nepārtraukti darbojošos un skaidri saskatāmu mākslīgās gaismas elementu (riņķa uguns).

**III. Licenču veidi un maksa par licencēm**

1. Licencētā makšķerēšana no laivas vai no ledus Sārumezerā atļauta tikai iegādājoties vai saņemot kādu no šādām makšķerēšanas licencēm (Pielikums Nr.1):

|  |  |  |  |
| --- | --- | --- | --- |
| Nr. | Licences veids | Cena EUR iesk.PVN 21% | Skaits |
| 6.1. | diennakts (24 h) licence makšķerēšanai uz ledus | 3,00 | 1000 |
| 6.2. | dienas (konkrēta datuma) licence makšķerēšanai no laivas (no 1. maija līdz 15. jūnijam) | 6,00 | 500 |
| 6.3. | diennakts (24 h) licence makšķerēšanai no laivas (izņemot no 1. maija līdz 15. jūnijam) | 5,00 | 1000 |
| 6.4. | diennakts (24 h) licence makšķerēšanai no laivas (izņemot no 1.maija līdz 15. jūnijam) par samazinātu cenu | 3,00 | 400 |
| 6.5. | mēneša licence makšķerēšanai no laivas (izņemot no 1.maija līdz 15. jūnijam) | 10,00 | 300 |
| 6.6. | gada licence makšķerēšanai no laivas (ieskaitot no 1.maija līdz 15. jūnijam) | 40,00 | 300 |
| 6.7. | gada bezmaksas licence makšķerēšanai uz ledus vai no laivas (izņemot makšķerēšanai no laivas no 1.maija līdz 15. jūnijam). | 0,00 | 200 |

1. Licenču darbības laiks:
   1. mēneša licences darbības laiks ir 30 dienas no licences iegādes dienas, bet nepārsniedzot šī nolikuma 45.punktā noteikto gala termiņu;
   2. gada licences darbības laiks ir 365 dienas no licences iegādes dienas, bet nepārsniedzot šī nolikuma 45.punktā noteikto gala termiņu;
   3. dienas licence laika periodā no 1.maija līdz 15. jūnijam darbojas un ir izmantojama konkrētajā datumā, kas norādīts uz licences;
   4. diennakts licence laika periodā no 15. jūnija līdz 30. aprīlim darbojas un ir izmantojama 24h licencē norādītajā laikā.Iegādājoties šādu licenci licences pārdevējs, saskaņā ar makšķernieka teikto, ieraksta makšķerēšanas uzsākšanas pulksteņa laiku. Elektroniski iegādātajām licencēm darbības laiks ar tās iegādes brīdi.
   5. kad ir beigušās šī nolikuma 6.4. vai 6.7. apakšpunktā, minētās licences, attiecīgo makšķernieku grupu pārstāvjiem ir jāiegādājas pilnas maksas licences.
2. Vienam makšķerniekam vienlaicīgi atļauts izmantot tikai viena veida makšķerēšanas licenci. Makšķerēšanai no krasta vai krasta laipas jāiegādājas bezmaksas licence un loms jāreģistrē atbilstoši 20.punkta prasībām.
3. Kad izsniegts šī nolikuma 6.1.– 6.7. apakšpunktos noteiktais licenču skaits, konkrētā veida licenču pārdošana attiecīgajā gadā tiek pārtraukta.

**IV. Makšķerēšanas bezmaksas un par samazinātu maksu licenču piemērošana**

1. Gada bezmaksas licenci makšķerēšanai uz ledus vai no laivas (izņemot makšķerēšanai no laivas no 1.maija līdz 15. jūnijam) ir tiesīgas saņemt:
   1. bērni un jaunieši vecumā līdz 16 gadiem un personas, kas vecākas par 65 gadiem;
   2. Sārumezera krastu zemju īpašnieki un viņu 1.pakāpes ģimenes locekļi\*;
   3. personas, kuras sniegušas ievērojamu ieguldījumu Sārumezera sakopšanā, attīstībā un maluzvejniecības novēršanā, informācijas sniegšanā, kas palīdzējusi novērst būtisku draudus videi, kuras veicot šo ieguldījumu darbojušās bez atlīdzības, un kurām to ar rakstveida lēmumu piešķīrusi B/A “Gaujas ilgtspējīgas attīstības biedrība” valde.
2. Licences par samazinātu maksu (izņemot makšķerēšanai no laivas no 1.maija līdz 15. jūnijam) ir tiesīgas saņemt:
   1. maznodrošinātas personas, kuru deklarētā dzīvesvieta ir Cēsu novadā;
   2. politiski represētās personas;
   3. personas ar invaliditāti;
   4. personas no daudzbērnu ģimenēm un ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa, kā arī personas, kurām saskaņā ar valstī īstenoto Latvijas Goda ģimenes apliecības programmu ir piešķirta Latvijas Goda ģimenes apliecība.
3. Šī Nolikuma 10. un 11. punktā minētām personām, makšķerējot Sāruma ezerā, jābūt klāt personu apliecinošiem dokumentiem (pase vai personas apliecība), kā arī dokumentiem, kuri apliecina tiesības izmantot iepriekš minētās atlaides atbilstoši personas statusam, tai skaitā:
   1. maznodrošinātām personām, kuru deklarētā dzīvesvieta ir Cēsu novadā – Cēsu novada vai Cēsu novada apvienību pārvalžu izdota izziņa par personas atbilstību maznodrošinātā statusam un dzīves vietas deklarāciju Cēsu novadā;
   2. politiski represētām personām – politiski represētas personas apliecībai;
   3. personām ar invaliditāti – invaliditātes apliecībai;
   4. Sārumezera krastu zemju īpašniekiem un viņu 1.pakāpes ģimenes locekļiem – Straupes vai Limbažu apvienības pārvaldes izdota izziņa, kas apliecina atbilstību šim statusam\*;
   5. personām no daudzbērnu ģimenēm un ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa, kā arī personām, kurām saskaņā ar valstī īstenoto Latvijas Goda ģimenes apliecības programmu ir piešķirta Latvijas Goda ģimenes apliecība – Latvijas Goda ģimenes apliecība.

*\* Zemju un krastu īpašniekiem – juridiskām personām, atvieglojumi pienākas juridiskās personas īpašniekam (patiesā labuma guvējam vai valdes loceklim) un viņa 1.pakāpes ģimenes locekļiem.*

**V. Makšķerēšanas licences saturs un noformējums**

1. Licences saturs un rekvizīti (Pielikums Nr.1) – licences veids, sērija un numurs, cena, derīguma termiņš, attiecīgās ūdenstilpes nosaukums, ziņas par licencētās makšķerēšanas, vēžošanas vai zemūdens medību organizētāju, licences izsniedzēja paraksts (izņemot elektroniskām licencēm), licences saņēmēja vārds uzvārds, personas kods, tālruņa numurs un saziņai izmantojamā elektroniskā pasta adrese, kā arī saņēmēja paraksts (izņemot elektroniskām licencēm) un licences izsniegšanas datums.
2. Licences īpašnieka personas datus un makšķerēšanas laiku vai termiņus licencē ieraksta tās izsniedzējs (licence bez tajā ierakstītiem, nepilnīgi ierakstītiem vai nepatiesiem personas datiem vai bez makšķerēšanas laika (termiņa) norādes uzskatāma par nederīgu).
3. Elektroniskās licences forma vizuāli var atšķirties no nolikuma pielikumā esošā licences parauga, bet tā satur visus šo noteikumu 14. punktā minētos rekvizītus, izņemot izsniedzēja un saņēmēja parakstu. Elektronisko licenci nav nepieciešams izdrukāt, un tās esību pārbauda pēc tās numura.

**VI. Makšķerēšanas licenču realizācija**

1. Licences var iegādāties:
   1. aktuālā informācija par licenču tirdzniecību norādīta interneta saitē [www.rivergauja.com](http://www.rivergauja.com);
   2. elektronisko licenču iegāde interneta vietnē www.manacope.lv un mobilā lietotnē "Mana Cope";
2. Licenču pārdošana var tikt organizēta arī uz vietas ezera krastā vai citās papildus vietās, sniedzot par to informāciju plašsaziņas līdzekļos, www.rivergauja.com un/vai sociālajos tīklos.
3. Makšķerēšanai neizmantoto vai sakarā ar pārkāpumu izņemto licenču vērtība makšķerniekiem netiek atgriezta.

**VII. No makšķerēšanas licencēm iegūto līdzekļu izlietojums**

1. 20 % no licenču realizācijā iegūtās kopējās summas organizētājs reizi pusgadā – līdz 10. jūlijam par pirmo pusgadu un līdz 10. janvārim par otro pusgadu – pārskaita valsts pamatbudžetā Zivju fonda dotācijas ieņēmumu veidošanai.
2. Biedrības “Gaujas ilgtspējīgas attīstības biedrība”" rīcībā paliek 80 % no licenču realizācijā iegūtās kopējās summas, kas tiek izmantoti zivju krājumu pavairošanai, vides un zivju aizsardzības un licencētās makšķerēšanas organizēšanas nodrošināšanai.

**VIII. Makšķernieku lomu uzskaite**

1. Visiem licenču īpašniekiem, neatkarīgi no to veida un neatkarīgi no tā, vai zivs tiek paturēta lomā vai atlaista, obligāti jāreģistrē savs loms šī nolikuma 5.1. punktā norādītajām zivju sugām. Citām zivju sugām, kas nav aprakstītas šī nolikuma 5.1. punktā, makšķernieks norāda zivs skaitu un svaru gadījumos, kad tās tiek paturētas lomā, bet gadījumos, kad zivis atbrīvo lomu atskaitē norāda tikai zivs sugu un skaitu, bet atbrīvojamās zivis nesver. Papīra formas licencēs norāda datumu, zivju sugu, loma lielumu (zivju skaitu un svaru (zivīm, kas tiek paturētas lomā)), tos ierakstot licences otrā pusē norādītajā tabulā. Elektroniski iegādātai licencei lomu pārskatu aizpilda tīmekļvietnē [www.manacope.lv](http://www.manacope.lv) vai mobilā lietotnē “Mana Cope”.
2. Lomu uzskaites pārskats jāsniedz piecu dienu laikā pēc licences derīguma termiņa beigām.
3. Organizētājs visas licences ar lomu uzskaites pārskatu par iepriekšējā gadā iegūtajiem lomiem katru gadu līdz 1. februārim iesniedz Pārtikas drošības, dzīvnieku veselības un vides zinātniskajā institūtā "BIOR" zivju krājumu novērtēšanai.

**IX. Licencētās makšķerēšanas organizētāja sniegtie pakalpojumi un pienākumi**

1. Sniegt informāciju plašsaziņas līdzekļos par aktuāliem jautājumiem un jaunumiem, ievietojot informāciju saistībā ar licencēto makšķerēšanu biedrības mājaslapā www.rivergauja.com, novada mājaslapā [www.cesis.lv](http://www.cesis.lv); sociālo tīklu vietnēs, laikrakstos un informatīvajos izdevumos.
2. Nodrošināt informācijas sniegšanu svešvalodās par licencēto makšķerēšanu biedrības mājas lapā www.rivergauja.com
3. Nodrošināt makšķerēšanas licenču pieejamību saskaņā ar šī nolikuma 17.un 18.punktu.
4. Reģistrēt, uzskaitīt un realizēt makšķerēšanas licences atbilstoši normatīvajos aktos noteiktām prasībām.
5. Reģistrēt pārdotās un izsniegtās makšķerēšanas licences (izņemot interneta vietnē www.manacope.lv un mobilajā lietotnē "Mana Cope" pārdotās licences) īpašā licenču uzskaites žurnālā.
6. Nodrošināt to līdzekļu, kas iegūti realizējot makšķerēšanas licences, izlietošanu atbilstoši šī nolikuma 19. un 20. punktam.
7. Veikt makšķernieku lomu uzskaiti šī nolikuma VIII sadaļā noteiktajā kārtībā.
8. Uzskaitīt interneta vietnē www.manacope.lv un mobilajā lietotnē "Mana Cope" pārdotās licences hronoloģiskā secībā elektroniski par katru pusgadu un pēc katra pusgada noslēguma veikt attiecīgā pusgada elektroniski uzskaitīto licenču saraksta izdruku, nodrošinot izdrukāto licenču sarakstu uzglabāšanu kopā ar licenču uzskaites žurnālu.
9. Piedalīties vides un zivju resursu aizsardzības, uzraudzības un zivju krājumu papildināšanas pasākumos.
10. Iepazīstināt makšķerniekus ar šo nolikumu.
11. Reģistrēt personas, kas ir pārkāpušas nolikumā noteikto lomu uzskaites kārtību, un, izmantojot licencē norādīto tālruņa numuru vai elektroniskā pasta adresi, paziņot par nepieciešamību 14 dienu laikā iesniegt loma pārskatu. Ja minētajā termiņā loma pārskats nav iesniegts, organizētājs par konstatēto pārkāpumu informē zivju resursu aizsardzības un uzraudzības iestādes.
12. Organizētāja nozīmētai atbildīgajai personai, kas ieguvusi Valsts vides dienesta pilnvarotās personas vai Cēsu novada pašvaldības pilnvarotās amatpersonas statusu, piedalīties vides un zivju resursu aizsardzības un uzraudzības pasākumos, kā arī katru gadu līdz 31. decembrim iesniegt Valsts vides dienestā pārskatu par veiktajiem pasākumiem ūdenstilpes apsaimniekošanā.
13. Iesniegt Lauku atbalsta dienestā pārskatu par licencēto makšķerēšanu divas reizes gadā – līdz 15. jūlijam un 15. janvārim – par iepriekšējo pusgadu, kā arī pārskaitīt valsts pamatbudžetā daļu naudas līdzekļu, kas iegūta realizējot makšķerēšanas licences, šī nolikuma 19. punktā noteiktajā apjomā un termiņos.
14. Veikt zivju krājumu pavairošanu saskaņā ar Zivsaimnieciskās ekspluatācijas noteikumiem Sārumezeram.
15. Sniegt makšķerniekiem šādus biedrības “Gaujas ilgtspējīgas attīstības biedrība" pakalpojumus:
    1. ūdens transportlīdzekļu reģistrācijas kontroli un kustības organizāciju;
    2. mehānisko transportlīdzekļu kustības organizāciju uz Sārumezera ledus;
    3. Sārumezera, ezera salu un, sadarbībā ar ezera krasta zemju īpašniekiem, krasta zonas apsaimniekošanu un uzturēšanu, tai skaitā atpūtas vietu organizāciju;
    4. sporta, ūdenssporta un atpūtas pasākumu organizāciju Sāruma ezerā.

**X. Vides un dabas resursu aizsardzības prasības**

1. Makšķerniekiem jāievēro Cēsu novada domes saistošie noteikumi, kas reglamentē publisko apstādījumu teritoriju aizsardzību, publisko un pašvaldības ūdenstilpju un to piekrastes zonas uzturēšanas sabiedrisko kārtību;
2. Makšķernieka pienākums ir saudzīgi izturēties pret dabu, nepieļaut ūdenstilpes un piekrastes joslu piesārņošanu un piegružošanu, t.sk., savākt paša radītos atkritumus un nogādāt tos atkritumu savākšanas vietās.

**XI. Licencētās makšķerēšanas prasību ievērošanas kontrole**

1. Nolikuma un vides aizsardzības noteikumu ievērošanu kontrolē un uzraudzībā piedalās Zvejniecības likuma 18. un 20. pantā minētās institūcijas un personas;
2. Šī nolikuma 41. punktā minētās amatpersonas un pilnvarotās personas ir tiesīgas pārkāpuma gadījumā atsavināt makšķerēšanas licenci, kas izsniegta licencētajai makšķerēšanai Sārumezerā, kā arī pārbaudīt makšķernieka lomu un izmantotos makšķerēšanas rīkus, un veikt citas darbības saskaņā ar spēkā esošajiem normatīvajiem aktiem.
3. Personām, kuras pārkāpj makšķerēšanas, vēžošanas un zemūdens medību noteikumus Sārumezerā, piemēro Zvejniecības likuma 30. panta pirmajā daļā paredzēto sodu.

**XII. Nolikuma darbības laiks**

1. Licencētās makšķerēšanas nolikums, pēc tā saskaņošanas, kā to paredz normatīvie akti, un apstiprināšanas ar Cēsu novada pašvaldības Saistošajiem noteikumiem stājas spēkā nākamajā dienā pēc to publicēšanas portālā “Latvijas Vēstnesis” vai Saistošajos noteikumos minētajā laikā.
2. Šis nolikums ir spēkā līdz 2030. gada 31. decembrim.

**XIII. Nolikuma pielikumi**

1. Makšķerēšanas licenču un lomu uzskaites paraugi (Pielikums Nr.1)
2. Licencētās makšķerēšanas zonas kartogrāfiskā shēma (Pielikums Nr.2)